Työ- ja elinkeinoministeriön asetus

ydinenergian käytön valvontaan kuuluvista työ- ja elinkeinoministeriön maksullisista suoritteista

Työ- ja elinkeinoministeriön päätöksen mukaisesti säädetään valtion maksuperustelain (150/1992) 8 §:n nojalla, sellaisena kuin se on laissa 348/1994:

1 §

Työ- ja elinkeinoministeriön ydinenergialain (990/1987) mukaisista ydinenergian käytön valvontaan kuuluvista suoritteista peritään maksuja valtiolle tämän asetuksen mukaisesti.

2 §

Valtion maksuperustelain (150/1992) 6 §:ssä tarkoitettuja julkisoikeudellisia suoritteita ovat:

1) ydinenergialain mukaiset työ- ja elinkeinoministeriön lupapäätökset ja lupahakemusten käsitteleminen;

2) ydinenergialain 8 §:n 3 momentissa tarkoitettua ennakkotietoa koskevat päätökset;

3) päätökset huolehtimisvelvollisuuden periaatteiden vahvistamisesta;

4) päätökset huolehtimisvelvollisuuden siirtämisestä;

5) päätökset huolehtimisvelvollisuuden lakkaamisesta; sekä

6) ydinjätehuollon ja ydinjätehuollon kustannuksiin varautumisen valvontaan kuuluva muu valvontatoiminta kuin 1–5 kohdassa tarkoitetut päätökset.

3 §

Edellä 2 §:ssä tarkoitetuista suoritteista peritään liitteenä olevan hinnaston mukaiset maksut.

Haettaessa ydinenergialain 25 §:n 2 momentissa tarkoitettua lupaehtojen muuttamista peritään kolme neljäsosaa hinnastossa mainitusta maksusta.

4 §

Tämä asetus tulee voimaan 1 päivänä maaliskuuta 2025 ja se on voimassa 28 päivään helmikuuta 2027.

Tätä asetusta sovelletaan asetuksen voimaantulon jälkeen vireille tulleisiin asioihin.

Helsingissä x.x.20xx

…ministeri Etunimi Sukunimi

Nimike Etunimi Sukunimi

Liite

|  |  |
| --- | --- |
| **Hinnasto** |  |
| *Päätös tai suorite* | *Maksu euroa* |
| **1. Luvat ydinenergian käyttöön** |  |
| 1.1. Lupa yksityisoikeudellisen sopimuksen tekemiseen ja toteuttamiseen | 630 € |
| 1.2. Kulkuvälineessä olevan ydinlaitoksen tilapäinen käyttö Suomen alueella | 9 450 € |
| **2. Ydinenergialain 8 §:n 3 momentissa tarkoitettu ennakkotieto toiminnan luvanvaraisuudesta** | 4 725 € |
| **3. Lupahakemuksen tutkimatta jättäminen** | 630 € |
| **4. Ydinjätehuolto** |  |
| 4.1. Ydinjätehuollon vuotuinen valvontamaksu | 3 150 €, lisäksi peritään 1 670 € luvanhaltijan jokaisesta laitosyksiköstä. |
| 4.2. Päätös huolehtimisvelvollisuuden periaatteiden vahvistamisesta | 6 300 € |
| 4.3. Päätös huolehtimisvelvollisuuden siirtämisestä | 6 300 € |
| 4.4. Päätös huolehtimisvelvollisuuden lakkaamisesta | 6 300 € |
| **5. Varautumisvelvollisuuden vuotuinen valvontamaksu** | 8 221 €, lisäksi peritään 2 800 € toimijoilta, jotka toimittavat ydinenergialain 45 §:ssä tarkoitetut vakuudet. |